S-75/2017

Mál þetta, sem dómtekið var 4. apríl sl., er höfðað með ákæru lögreglustjórans á Norðurlandi eystra, útgefinni 21. mars sl., á hendur X, kt. 000000-0000, ..., 000 Akureyri;

„fyrir umferðar- og fíkniefnalagabrot:

I.

Með því að hafa aðfararnótt sunnudagsins 8. janúar 2017, ekið bifreiðinni AA-000, undir áhrifum fíkniefna (í blóðsýni mældist tetrahýdrókannabínól 11 ng/ml. og amfetamín 70 ng/ml), og sviptur ökurétti, um ... á Akureyri og inn á bifreiðastæði við ..., þar sem lögreglan hafði afskipti af honum.

Telst þetta varða við 1. mgr., sbr. 2. mgr. 45. gr. a og 1. mgr. 48. gr. sbr. 1 mgr. 100 gr. umferðarlaga nr. 50/1987, með síðari breytingum.

II.

Með því að hafa þessa sömu nótt verið með í vörslum sínum, þegar lögregla hafði afskipti af honum, 2 ecstasy töflur.

Telst þetta varða við 2. gr., sbr. 5. gr. og 6. gr. laga um ávana- og fíkniefni nr. 65/1974, með síðari breytingum og 2. gr., sbr. 14. gr. reglugerðar um ávana- og fíkniefni og önnur eftirlitsskyld efni nr. 233/2001.

Þess er krafist að ákærði verði dæmdur til refsingar, til greiðslu alls sakarkostnaðar. Jafnframt er þess krafist að ákærði sæti sviptingu ökuréttar samkvæmt 101. og 102. gr. nefndra umferðarlaga. Þá er þess krafist að ákærða verði gert að sæta upptöku á efnum þeim, sem lögregla lagði hald á og tilgreind eru í efnaskrá nr. 34.130, samkvæmt 6. mgr. 5 gr. laga nr. 65/1974 og 2. mgr. 14. gr. reglugerðar nr. 233/2001.“

Skipaður verjandi ákærða, H-kvk-nf H-kvk-nf hdl. krefst vægustu refsingar, sem lög leyfa.

A.

Ákærði hefur skýlaust játað sakargiftir, líkt og þeim er lýst í ákæru, I. og II. kafla.

Með játningu ákærða, sem ekki er ástæða til að efa að sé sannleikanum samkvæm, sem og rannsóknarskjölum lögreglu, er nægjanlega sannað að hann hafi gerst sekur um þá háttsemi sem í ákæru er lýst og þar er rétt heimfærð til laga.

Verður dómur lagður á málið án frekari sönnunarfærslu, sbr. heimildarákvæði 164. gr. laga nr. 88, 2008.

Að ofangreindu virtu verður ákærði sakfelldur fyrir þá háttsemi sem honum er gefin að sök í ákæru.

B.

Ákærði, sem er 24 ára, hefur samkvæmt sakavottorði sakaskrár ríkisins áður sætt refsingum, sem áhrif hefur á refsingu hans nú.

Þann 12. júlí 2012 gekkst hann undir lögreglustjórasátt vegna ölvunaraksturs og fyrir að aka ökutæki án ökuskírteinis. Vegna þessa var ákærða gert að greiða sekt til ríkissjóðs, en að auki var hann sviptur ökurétti í 6 mánuði. Þann 15. janúar 2014 var ákærði með dómi Héraðsdóms Norðurlands eystra dæmdur til að greiða sekt til ríkissjóðs fyrir eignaspjöll, vopnalagabrot og fíkniefnalagabrot. Þann 26. maí 2014 gekkst ákærði undir lögreglustjórasátt vegnar fíkniefnaaksturs og var þá gert að greiða sekt til ríkissjóðs, en jafnframt var hann sviptur ökurétti í 24 mánuði, frá og með 26. maí nefnt ár. Loks var ákærði þann 29. október 2015 dæmdur í 30 daga fangelsi og til að greiða 150.000 króna sekt fyrir fíkniefnaakstur, en einnig fyrir fíkniefnalagabrot, en að auki var hann sviptur ökurétti ævilangt.

Í máli þessu hefur ákærði verið sakfelldur fyrir fíkniefnaakstur og fíkniefnalagabrot. Ber að ákvarða refsingu hans með hliðsjón af lýstum sakaferli og 77. gr. almennra hegningarlaga. Að þessu virtu þykir refsing ákærða hæfilega ákveðin 60 daga fangelsi og 180.000 sekt til ríkissjóðs. Skal tólf daga fangelsi koma í stað sektarrefsingarinnar verði hún ekki greidd innan fjögurra vikna frá birtingu dómsins að telja.

Með vísan til 101. og 102. gr. umferðarlaga og nefnds sakarferils ber að árétta ævilanga ökuréttarsviptingu ákærða.

Með vísan til 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001 eru gerðar upptækar til ríkissjóðs tvær ecstasy töflur, sem lögreglan lagði hald á, sbr. efnaskrá lögreglu nr. 34.130.

Að kröfu ákæruvalds og með vísan til 1. mgr. 218. gr. laga um meðferð sakamála nr. 88, 2008 ber að dæma ákærða til að greiða allan sakarkostnað, en samkvæmt yfirliti lögreglustjóra nemur sá kostnaður 173.614 krónum. Er hann tilkominn vegna sýnatöku og sérfræðirannsókna. Að auki verður ákærði dæmdur til að greiða málflutningsþóknun skipaðs verjanda sín, vegna starfa hans við lögreglurannsókn og hér fyrir dómi, sem þykir hæfilega ákveðin 105.400 krónur að meðtöldum virðisaukaskatti.

Ó-kk-nf Ó-kk-nf héraðsdómari kveður upp dóm þennan.

D Ó M S O R Ð

Ákærði, X, sæti fangelsi í 60 daga.

Ákærði greiði 180.000 króna sekt til ríkissjóðs og komi tólf daga fangelsi í stað sektarinnar verði hún ekki greidd innan fjögurra vikna frá birtingu dómsins að telja.

Ákærði er sviptur ökurétti ævilangt frá birtingu dómsins að telja.

Ákærði sæti upptöku á tveimur ecstasy töflum, sem lögreglan lagði hald á, sbr. efnaskrá lögreglu nr. 34.130.

Ákærði greiði allan málskostnað 279.014 krónur, og þar af 105.400 krónur vegna málflutningsþóknunar skipaðs verjanda, H-kvk-ef K. H-kvk-ef hdl.